**Výbor Národnej rady Slovenskej republiky**

**pre európske záležitosti**

CRD­-1312/2018­-VEZ

### Z á p i s n i c a

**z 50. schôdze Výboru Národnej rady Slovenskej republiky pre európske záležitosti, ktorá sa uskutočnila dňa 26. júna 2018 (utorok) o 14:30 hod. v budove Národnej rady Slovenskej republiky, Námestie Alexandra Dubčeka 1, Bratislava (v rokovacej miestnosti č. 30)**

**Prítomní:** podľa prezenčnej listiny

49. schôdza Výboru Národnej rady Slovenskej republiky pre európske záležitosti bola zvolaná predsedom výboru Ľubošom Blahom na základe pozvánky zo dňa 25. júna 2018.

**Návrh programu:**

1. **Informácia o rokovaní Európskej rady, ktorá sa uskutoční 28. a 29. júna 2018**
2. **Informácia o nových návrhoch právnych aktov EÚ a o predbežných stanoviskách predložených podľa § 58a ods. 8 rokovacieho poriadku Národnej rady Slovenskej republiky**
3. **Rôzne**

Hlasovanie o programe: 10/0/0 (za/proti/zdržal sa)

**K bodu 1**

**Informácia o rokovaní Európskej rady, ktorá sa uskutoční 28. a 29. júna 2018**

Informáciu predložil predseda vlády Slovenskej republiky (ďalej SR), **Peter Pellegrini**.

Rokovanie Európskej rady (ďalej ER) bude programovo náročné a nie je isté, či bude dosiahnutá zhoda na záveroch. Témy rokovania budú nasledovné: migrácia, obrana a bezpečnosť, ekonomické témy (zdaňovanie, obchod), inovácie a digitálna agenda, viacročný finančný rámec po roku 2020 a vonkajšie vzťahy (zostrelenie letu MH-17). V rámci pracovnej večere bude prebehať diskusia o migrácii a transatlantických vzťahoch. Počas pracovných raňajok vo formáte EÚ-27 (teda bez Spojeného kráľovstva Veľkej Británie a Severného Írska) bude diskutovaná téma priebehu vývoja záležitostí spojených s brexitom. Sériu rokovaní uzatvorí Eurosamit (účasť všetkých 28 členských krajín), na ktorom bude diskutovaná téma posilňovania hospodárskej a menovej únie. Čo sa týka migrácie, je dôležité, že sa bude hovoriť o aktivitách jednotlivých krajín. Predseda vlády spomenul v tomoto kontexte aj tzv. „minisamit“, ktorý sa konal 22.6.2018 a týkal sa problematiky migrácie. Sammit bol zvolaný predsedom Európskej komisie (nie predsedom Európskej rady) a to vo formáte krajín, ktorých sa migrácia priamo týka. Ostatné štáty sa mohli v prípade záujmu tiež zúčastniť (formát tzv. otvorenej pozvánky). Pozícia SR bola zhodná s pozíciu krajín V4, ktoré sa rozhodli na tento samit neisť. Oblasti tak závažné ako je migrácia má podľa tohto stanoviska riešiť všetkých 28 členských krajín EÚ a nie vybraná skupina, navyše minisamit sa konal len niekoľko dní pred samotným zasadnutím ER. Minisamit podľa predsedu vlády SR nepriniesol žiadne významné výsledky. SR v externej dimenzii migrácie naďalej podporuje boj proti prevádzačom, riešenie prvotných príčin migrácie tam, kde vznikajú a dôslednú ochranu vonkajších hraníc a činnosť agentúr Európskej únie. Predseda vlády konštatoval, že ochrana vonkajšej hranice je dnes už tým najprioritnejším, o čom sa na zasadnutiach ER a Radách EÚ diskutuje a kde SR nachádza podporu všetkých členských krajín EÚ. Čo sa týka reformy Dublinského nariadenia, v tomto smere sa neočakáva dosiahnutie politickej dohody, pretože názory sú veľmi rozdielne. SR je pripravená na konštruktívnu diskusiu, ale neustúpi zo svojich pozícii, ktoré znamenajú, že mechanizmus kvót pripustí len na dobrovoľnej báze. SR podporuje dĺžku trvania zodpovednosti za žiadateľa o azyl na úrovni 2 – 3 rokov (nie 8−10 rokov ako to uvádzali posledné návrhy). SR trvá na tom, aby výsledky rokovaní o reforme Dublinského nariadenia boli vždy prijímané konsenzom. Ku kritike Dublinského nariadenia sa pripájajú okrem členov V4 aj ďalšie štáty, napríklad Rakúsko. V Nemeckej spolkovej republike prevládajú dva názorové prúdy, kde dochádza k výraznému stretu. SR má v tomto prípade jasný postoj: chráňme si vonkajšie hranice a tie chyby, ktoré sa stali, sa musia urovnať v tých krajinách, kde tým problémom čelia. SR nemôže trpieť za chyby niekoho iného a prijímať na svoje územie bez vlastného súhlasu cudzích štátnych príslušníkov. Ohľadom témy bezpečnosť a obrana panuje na pôde ER pomerne veľký konsenzus, pretože štáty vítajú pokrok dosiahnutý v spolupráci medzi EÚ a NATO.  SR vyzve na prehĺbenie tejto spolupráce a plnenie si záväzkov a projektov Stálej štruktúrovanej spolupráce v oblasti obrany – tzv. PESCO. PESCO nevytvára duplicitu voči NATO, ale má predstavovať určitý európsky pilier v rámci NATO. Pri projektoch rozvíjajúcich rovnaké spôsobilosti v EÚ aj NATO (vojenskú mobilitu), je dôležité harmonizovať procesy v oboch organizáciách. Dôkazom vysokej intenzity a záujmu o spoluprácu medzi EÚ a NATO je aj spoločná deklarácia predsedov Európskeho parlamentu, Európskej komisie, ER a generálneho tajomníka NATO, ktorá by mal byť prijatá počas samitu NATO 11. – 12.7.2018. V nadväznosti na marcový summit ER, ktorý sa venoval aj útokom nervovým plynom v Salisbury, privítajú lídri spoločnú deklaráciu na posilnenie odolnosti voči hybridným hrozbám a vyzvú na predloženie nových reštriktívnych opatrení voči použitiu chemických zbraní. V rámci témy obchod bude samozrejme spomenutá aktuálna situácia vo vzťahu k USA. Predseda vlády pripomenul, že zo strany USA došlo k uvaleniu dovozných ciel na oceľ a hliník, ktorý je vyrábaný v EÚ. Slovenskí výrobcovia v tejto súvislosti signalizovali, že zavedením ciel by pre nich nemal nateraz vzniknúť nejaký závažný problém, ktorý by ohrozoval ich produkciu a zamestnanosť, keďže sú schopní uplatňovať produkciu na európskych trhoch. EÚ už pripravila a predstavila svoj odvetný program – sú to 25% dovozné clá, ktoré predstavujú hodnotu 2,8 miliardy eur (vzťahujú na rôzne výrobky ako je sója, kukurica, autá, motorky Harley Davidson a tiež na oceľ a hliník). SR plne podporuje všetky nevyhnutné kroky navrhnuté Európskou komisiou, ktoré sa týkajú adekvátnych vyvažovacích opatrení. Predseda vlády zároveň zdôraznil, že všetky kroky, ktoré sú vedené aj ako odvetné, sú vedené v zmysle dohôd a pravidiel fungujúcich v rámci WTO. Predseda vlády zároveň upozornil, že prezident USA nechal prešetriť, či dovoz automobilov predstavuje alebo nepredstavuje hrozbu pre hospodárstvo USA. Na základe toho by v septembri alebo v októbri 2018 USA mali rozhodnúť o uvalení dovozného cla vo výške 20 % na automobily, ktoré sa dovážajú z EÚ do USA. To by sa už dotklo konkrétnej automobilky v SR, keďže do USA sa vyváža skôr luxusný segment automobilov, o ktoré je v USA veľký záujem (Porsche Cayenne, Volkswagen Touareg a Audi Q7). V prípade zavedenia dovozného cla na automobily sú vyčíslené dopady na ekonomický rast SR, ktoré sa odhadujú na 0,05 - 0,12 % HDP, čo je však pomerne marginálny dopad. V rámci agendy ER budú lídri hovoriť aj o európskom semestri, kde SR nemá žiaden problém s odporúčaniami pre SR (hovoria o zvýšení nákladovej efektívnosti systému zdravotníctva, väčšej podpore zamestnanosti žien, zlepšení kvality a inkluzívnosti vzdelávania, o zvýšení uplatňovania kritérií kvality a nákladov životného cyklu vo verejnom obstarávaní, o zvýšení účinnosti justičného systému a o podpore inovácií). Ďalej budú lídri hovoriť aj o zdaňovaní digitálnej ekonomiky. EÚ má za cieľ hľadať riešenia na vlastnej úrovni a postupne aj na globálnej úrovni. S tým sa SR plne stotožňuje a už aj má v legislatíve úpravu zdaňovania podnikov, ktoré si v SR majú otvoriť virtuálnu prevádzkareň a mali by tu odvádzať dane zo zisku, ktorý tvoria na území SR. Pokiaľ ide o tému inovácie a digitálna agenda, predseda vlády spomenul návrh francúzskeho prezidenta Macrona, ktorý navrhol vytvorenie Európskej rady pre inovácie. Mal by to byť koordinovaný plán, do ktorého by mali smerovať aj značné zdroje EÚ, s čím SR nemá žiadny problém. Pokiaľ ide o tému viacročný finančný rámec, lídri budú diskutovať nie o číslach, ale o tom, ako pristúpiť k schvaľovaniu rozpočtu - či sa dodrží nastavená dynamika a pristúpi sa k schvaľovaniu ešte pred voľbami do Európskeho parlamentu. Existujú názory, že keďže sa jedná o roky 2020−202, mal by o tom rozhodnúť Európsky parlament v novom zložení. Predseda vlády zastáva názor, že odloženie schvaľovania rozpočtu by mohlo predstavovať riziko, pretože pri rôznych tendenciách nárastu podpory strán, ktoré nie všetky majú európsku orientáciu, môže byť zloženie Európskeho parlamentu po voľbách dramaticky iné ako je dnes. Ďalší bod agendy ER sa týka zostreleniu lietadla MH-17. Na požiadanie Holandska bola zaradená do návrhu záverov výzva, aby Ruská federácia maximálne spolupracovala pri vyvodzovaní zodpovednosti voči páchateľom tohto činu. Ako bolo spomenuté, v rámci pracovnej večere bude prebehať diskusia o migrácii a transatlantických vzťahoch. Lídri tiež dostanú informácie o priebehu a výsledkoch samitu G7 a budú hovoriť aj o ďalšom postupe v rámci vystúpenia USA z Iránskej jadrovej dohody a ich pozícií. Pokiaľ ide o tému brexitu, rokovania sa od marca výrazne neposunuli. Najcitlivejšia otázka ohľadom írskej hranice zostáva stále otvorená (riešenie má navrhnúť Spojné kráľovstvo), taktiež otázky dohľadu nad vykonávaním dohody prostredníctvom Európskeho súdneho dvora, zemepisné označenia a ochrana osobných údajov. Predseda vlády v tejto súvislosti vyzdvihol jednotu EÚ-27, keďže členské štáty držia jednotnú pozíciu voči brexitu a nevyvíjajú bilaterálne rokovania. Predseda vlády pripustil, že nemožno vylúčiť odchod Spojeného kráľovstva bez dohody (tzv. tvrdý brexit). Zároveň zdôraznil, že štáty EÚ by mali vyvíjať tlak na dosiahnutie dohody o vystúpení, aby bola na stole v októbrovom termíne rokovania ER. V írskej otázke stojí SR pevne za Írskom, podporuje legitímne záujmy Írska pri udržiavaní otvorenej hranice a je ochotná podporiť každé riešenie, ktoré je v súlade s usmerneniami ER o zachovaní integrity vnútorného trhu. Výsledkom diskusie na Eurosamite by malo byť vyhlásenie, na základe ktorého by euroskupina mala ďalej pracovať na rozvoji a o podmienkach fungovania Európskeho stabilizačného mechanizmu (ďalej ESM). Zaznie tiež výzva, aby bol do konca tohto roku finálne schválený balík návrhov k bankovej únii. SR podporuje napredovanie v oblasti bankovej únie a ESM. Zároveň ale musí dôjsť k aktualizácii cestovnej mapy a najmä musia byť mapované aktuálne stavy rizík v bankovom sektore. Lídri tiež na Eurosamite privítajú informáciu, že došlo k dohode euroskupiny o vystúpení Grécka z programu pomoci. SR plne podporuje silnejšiu rolu pre ESM. SR podporuje vytvorenie fiškálneho nástroja, ktorý by dokázal poskytnúť potrebnú dodatočnú makroekonomickú stabilizáciu.

Spravodajca, poslanec **Ľ. Petrák**, predniesol návrh uznesenia.

Rozprava:

Poslanec **Ľ. Petrák** sa spýtal, či existujú nejaké riziká, že by reformu dublinského systému niektoré krajiny presadili ako hlasovanie kvalifikovanou väčšinou a či má SR nejaké mechanizmy, aby takémuto postupu zabránila. Podporuje výzvu predloženie nových reštriktívnych opatrení voči používateľom chemických zbraní, zároveň však poprosil o kvalifikované stanovisko v prípade preukázaného použitia jednotlivými krajinami. Na záver sa vyjadril k obchodnej politike USA, kde v prípade ďalšieho zavádzania ciel zo strany USA zastáva princíp 1:1, teda aby EÚ adekvátne reagovala odvetnými opatreniami v rovnakom objeme ako USA.

Predseda vlády odpovedal, že EÚ sa snaží vytvárať priestor na to, aby bolo stále možné rokovať s USA. Je veľmi nepríjemné, ak by EÚ pokračovala v obchodnej vojne s USA. Verí, že USA môžu prehodnotiť terajšiu situáciu a dokonca môžu dať výnimku pre EÚ z cla na oceľ a hliník a tým pádom by EÚ stiahla odvetné opatrenia. Prioritou SR zostáva utlmiť nervozitu a vrátiť sa k predchádzajúcemu stavu. Ohľadom použitia chemických zbraní vyjadril postoj, že ak sa majú uplatniť sankcie voči krajinám, ktoré používajú chemické zbrane, musí tak nastať až potom, keď bude jasne preukázané, že chemická zbraň bola použitá, kto ju použil, za akým účelom a odkiaľ zbraň pochádza. Zdôraznil, že nemôžme podliehať mediálnym tlakom, v rámci ktorých sa robia veľké opatrenia a diplomatické kroky bez toho, aby sme dopredu poznali pravdu. Čo sa týka hlasovania o reforme Dublinského systému, riziko tu vždy je, pretože v zmysle práva EÚ rozhoduje Rada EÚ v aj hlasovaním kvalifikovanou väčšinou. Lídri však v tejto otázke dali jasne najavo, že sa nemôže zopakovať predošlá situácia.

Poslanec **K. Farkašovský** sa predsedu vlády spýtal, či on a jeho kolegovia v rámci EÚ vidia nejaké možnosti na vyvinutie tlaku na amerického prezidenta, aby zmenil názor v oblasti ciel a vôbec v oblasti obchodnej politiky. Následne sa zaujímal do akej miery bude SR zotrvávať na svojich pevných pozíciách k migrácii, ak by sa zaviedlo finančné potrestanie pre štáty, ktoré nedodržujú kvóty, a či môžeme v tejto oblasti rátať aj s podporu takých krajín ako je Rakúsko.

Predseda vlády odpovedal, že čo sa týka tlaku na zmenu obchodnej politiky USA, pôjde skôr o snahu presvedčiť USA argumentmi o tom, že takáto politika je navzájom škodlivá. EÚ musí ukázať svoju silu a reagovať na danú situáciu, na druhej strane je však potrebné zachovať v rétorike konštruktívny a zdržanlivý prístup. USA možno tiež potrebujú čas na reflexiu vlastných opatrení a ich zhodnotenie v praxi. Čo sa týka postoja SR k migrácii, je nemenný. SR tiež razantne odmieta sankcie ako ekonomické potrestanie za odmietnutie systému povinných kvót. SR je aj naďalej pripravená poskytnúť políciu, vojenské zložky na ochranu vonkajšej hranice, technicky a personálne posilniť agentúru Frontex a je tiež schopná pomôcť Rakúsku v prípade potreby dočasne preubytovať azylantov, ktorých by kapacitne nevedeli v priebehu procedúry zvládnuť. SR poskytuje niekedy väčšiu solidaritu a prostriedky ako iné väčšie členské krajiny v porovnaní s počtom obyvateľov a HDP. EÚ nemôže od každej krajiny očakávať rovnaký prístup, ale mala by zachovať rôznosť vo forme solidarity.

Poslanec **J. Budaj** sa zaujímal o vysvetlenie ohľadom pozvania na nedeľňajší minisamit, ktorého sa SR nezúčastnila. Tiež sa spýtal ako je to s odpustením gréckeho dlhu, či bude ESM použitý na jeho zaplatenie alebo iným spôsobom.

Predseda vlády odpovedal, že minisuamitu sa zúčastnilo 16 krajín. Predseda Európskej komisie pozval južné štáty EÚ, Bulharsko ako predsednícku krajinu Rady EÚ a Rakúsko ako nadchádzajúcu predsednícku krajinu. Potom fungovala otvorená pozvánka, čo znamená, že krajina musí prejaviť záujem o udalosť a na základe toho odbrží pozvánku. Štáty V4 zhodnotili, že nie je dôvod zúčastniť sa, keďže riadny samit ER sa koná o pár dní a neboli očakávané žiadne konkrétne výstupy z minisamitu. Čo sa týka gréckeho dlhu, nikto nehovorí o odpustení. Sú úvahy, aby sa ESM začal preformátovávať do tzv. Európskeho menového fondu, aby sme mali nástroj na prípadné riešenia krízových situácií. Minister financií SR však uistil, že tento fond nebude použitý na splatenie gréckych dlhov. SR súhlasí s oddialením splátok a ich reštrukturalizáciu, ale nikdy nebude nesúhlasiť, aby sa škrtalo z istiny.

Poslanec **E. Jurzyca** sa spýtal ako konkrétne podporuje SR aktivity na zvyšovanie odolnosti a budovania spôsobilosti na boj s hybridnými hrozbami. Odporučil, aby SR v rámci problematiky zahraničného obchodu vysielalo signály, že nám nejde len o automobily a naše fabriky, ale že držíme hodnoty nízkych obchodných bariér. V tomto ohľade je podľa neho prezident USA netransparentný. Ďalej sa dotkol problematiky Európskeho semestra, kde odporučil, aby sa EÚ viac zameriavala na projekty typu hodnota za peniaze, kde má aj SR pozitívne skúsenosti. Nakoniec spomenul problematiku budúceho Európskeho menového fondu. Poznamenal, že na bránenie veľkého fondu proti zlým investíciám treba aj veľkú politickú silu. Pokiaľ ju EÚ má, mala by ju využiť na zníženie rastúcich dlhov, napr. Talianska. Poukázal na potenciálne riziko nárastu objemu tohto fondu, ktorý EÚ bude musieť brániť proti zlým investíciám.

Predseda vlády odpovedal, že oblasť boja s hybridnými hrozbami je rozsiahla. Nejde len o technické riešenia, ale celkovo o súbor opatrení v rámci celej spoločnosti od vzdelávania po identifikovanie takýchto vecí a aktivít. Uistil, že v krátkej dobe budú nato príslušní ministri reagovať. Na septembrovom rokovaní vlády by sa mal objaviť aj materiál, ktorý sa bude zaoberať vyslovene len touto témou. Predseda vlády tiež vyjadril súhlas s poznámkami ohľadom Európskeho semestra a Európskeho menového fondu.

Poslanec **Ľ. Goga** sa zaujímal, či je SR pripravená na situáciu, ak by pripomienky SR k reforme Dublinského systému neboli prijaté (v rámci hlasovania kvalifikovanou väčšinou v Rade EÚ). Ďalej sa spýtal, či existuje zo strany SR plán na bližšiu spoluprácu krajín V4 a Rakúskom, v zmysle toho, že by vznikol silnejší blok voči EÚ, ktorý by mohol vystupovať navonok.

Predseda vlády informoval, že minulý týždeň sa konal summit krajín V4 + Rakúsko, ktorého sa zúčastnil aj kancelár Kurz a kde diskutovali hlavne o otázkach ako je rozpočet a migrácia. Pri otázke migrácie bola nájdená v rámci rokovaní zhoda. Predseda vlády tiež informoval, že požiadal kancelára Kurza, aby zvážil, či je za súčasnej bezpečnostnej situácie potrebné, aby Rakúsko vykonávalo kontroly na hraničnom prechode Jarovce/Kittsee, keďže zo SR neprúdia do Rakúska žiadne vlny migrantov. Na druhej strane sa SR musí pripraviť na situáciu, že Nemecko začne vykonávať návraty nelegálnych migrantov čo by znamenalo, že Rakúsko obnoví kontroly na všetkých hraničných prechodoch. V tom prípade bude musieť SR adekvátne reagovať na prípadný posun migrantov.

Poslanec **M. Kondrót** ohľadom problematiky migrácie poznamenal, že je potrebné tlačiť na to, aby lode s migrantami boli posielané naspäť do Afriky a tým pádom zamedziť „obchodovaniu s migrantmi“.

Predseda vlády odpovedal, že posilnenie ochrany vonkajšej hranice EÚ nesmie znamenať vytvorenie „drahého záchranného systému“ ale takého systému, ktorý bude domotivovať mafiánske pašerácke skupiny. Je potrebné vytvoriť bezpečné zóny priamo v miestach vzniku migračných vĺn.

Podpredsedníčka **K. Cséfalvayová** vyjadrila znepokojenie, že migračná otázka opäť zostane nevyriešená a otvorená. Ocenila konštruktívny prístup SR v tejto otázke. Ohľadom nadchádzajúceho predsedníctva SR vo V4 povzbudila k tomu, aby SR nenechala Maďarsko formovať imidž a reputáciu V4, keďže SR má iné renomé v rámci EÚ. SR nesmie nechať ohroziť benefity plynúce zo Schengenského priestoru a s týmto zreteľom by mala pristupovať aj k rokovaniam.

Predseda vlády reagoval, že súhlasí s rakúskym kancelárom v tom, že najprv treba strážiť vonkajšie hranice EÚ a zastaviť migračné toky a potom sa môže riešiť otázka nelegálnych migrantov na území EÚ a reforma Dublinského systému.

Poslanec **L. Kamenický** sa premiéra spýtal, aká je šanca dohodnúť sa so štátmi, kde migrácia vzniká, keďže zaregistroval nevôľu napríklad z líbyjskej strany spolupracovať s EÚ v tejto problematike.

Predseda vlády reagoval, že ak dotknuté štáty sú individuálne schopné niečo robiť a neželajú si, aby EÚ na ich území vytvárala nejaké celky alebo tábory, je to v poriadku. Môžu mať podporu EÚ a požiadať prípadne o finančnú pomoc, ale nech zároveň predstavia, že sú schopní poskytnúť fungujúci systém. Predseda vlády zároveň uistil, že objem finančnej pomoci by bol nižší, ako suma, ktorú minie EÚ na riešenie toho problému priamo na vlastnej pôde.

Hlasovanie o návrhu uznesenia: 11/0/0 (za/proti/zdržal sa)

**K bodu 2**

**Informácia o nových návrhoch právnych aktov EÚ a o predbežných stanoviskách predložených podľa § 58a ods. 8 rokovacieho poriadku Národnej rady Slovenskej republiky**

Informáciu predložila podpredsedníčka výboru **Katarína Cséfalvayová.**

Rozprava:

Poslankyňa **E. Pfundtner** navrhla doplnenie uznesenia – aby Výbor Národnej rady SR pre európske záležitosti požiadal Ústavnoprávny výbor Národnej rady SR o stanovisko k  návrhu smernice Európskeho parlamentu a Rady o ochrane osôb oznamujúcich porušenia práva Únie (KOM/2018/218).

Hlasovanie o návrhu uznesenia: 9/0/0 (za/proti/zdržal sa)

**K bodu Rôzne**

Do rozpravy sa neprihlásil nikto.

Podpredsedníčka ukončila 50. schôdzu.

**Edita Pfundtner Katarína Cséfalvayová**

**Peter Osuský** podpredsedníčka výboru

overovateľ